Gustaf Wachtmeister

Gustaf Wachtmeister (født 25. juli 1757 i Karlskrona i Sverige, død 20. juli 1826 i Näs i Bärbo) var en svensk general og adelsmann, innehaver av Serafimerordenen og En af rikets herrar. Wachtmeister er mest kjent for ettertiden for sine uheldige disposisjoner som sjef for den svenske ekspedisjonsstyrken til Västerbotten mot slutten av finskekrigen 1808-1809.


== Biografi ==


=== Militær ===
Gustaf Wachtmeister ble i 1772 fenrik ved Kronobergs regiment og i 1778 løytnant ved Konungens värvade regiment. I 1778 gikk han i prøyssisk tjeneste som kaptein og adjutant hos general Johan Ludvig Hård under den bayerske arvefølgekrigen. Da han kom tilbake til Sverige i 1780 ble han major i arméen og overadjutant hos kongen. I 1781 ble han oberstløytnant ved Dalregimentet og generaladjutant av flygeln. I 1787 blev han oberst (överste) i arméen og generaladjutant.
Han utmerket seg flere ganger under den russisk-svenske krig (1788–1790), ble såret i slaget ved Valkeala og ble på selve slagfeltet utnevnt til generalmajor. Han ble så sjef for Bohusläns regiment i 1790. I 1792 ble han forflyttet til Södermanlands regiment og samme år ble han generalløytnant og sjef for Norra fördelningen. 
Under finskekrigen etterfulgte han i 1809 Georg Carl von Döbeln som sjef for kystarméen og ble general i infanteriet. Samme år ble kystarméen sendt til Västerbotten for å landsettes bak ryggen til de russiske styrkene og Wachtmeister ble sentral i Västerbottenekspedisjonen. Gustaf Wachtmeister fikk skylden for ekspedisjonens uheldige utfall og forbitrelsen mot han var almen.
Han fikk avskjed fra det svenske forsvaret i 1813, og ble i 1817 utnevnt til En af rikets herrar og ble hedersrepresentant i Jordbruksakademin.


=== Landforvaltning ===
Etter å ha giftet seg ble makenes første hjem Bålby i Skagerhults socken i Örebro län, der flere av de eldre barna ble født. Eiendommen tilhørte svigerforeldrene. Bålby eiendom og Hasselfors bruk ble i  1795 arvet av grevinnen Wachtmeister og hennes seks søsken samfelt og ble forvaltet av greve Wachtmeister. Selv disponerte han og hans make fra først av bare over en tidel av eiendommen, men etterhvert ervervet de ved kjøp de øvrige interessentenes arvelotter.
Husbygård, Husby-Oppunda socken i Södermanland ble ervervet i 1795 og året derpå Nääs säteri i Bärbo socken i samme landskap. Tistad egendom, også i Bärbo, ble ervervet i  1810 fra landshövdingen i Nyköping Fabian Ulfsparre av Broxvik, født 1767. Ulfsparre hadde i 1790 tjenestegjort som stabsadjutant hos Gustaf Wachtmeister. Ulfsparre giftet seg i 1801, i sitt andre ekteskap, med grevinnen Anna Charlotta Falkenberg af Bålby, født 1767. Anna Charlotta var eldre søster til Gustaf Wachtmeisters hustru Henriette. 
Gustaf Wachtmeister, som synes å ha vært en god forvalter, kom med tiden til å disponere over anselige ressurser. Ved hans død i 1826 ble de beregnet i fast og løs eiendom å oppgå til nærmere en halv million rdr banko (466,310), hvorav gårdene det følgende:

Nääs säteri med underliggende gårder 20,688 riksdaler banko
Tistad 15,095 rdr
Åkra 11,320 rdr
Husbygård 16,814 rdr
Bålby säteri 17,000 rdr
Hasselfors Bruk 124,000 rdr
Byeiendomt i Klara församling i Stockholm 24,666 rdr
dessuten innehadde man gårdene Vreta og Råsta i Kiladalen sør for Nyköping.


== Eksterne lenker ==
Wachtmeisters biografi, fra Svenskt biografiskt handlexikon (svensk)